Тропари и кондаци за всеки ден от седмицата

В понеделник

Тропар на всички архангели и ангели, глас 4.

На войнствата небесни предводители, вас молим винаги ние недостойните, да с вашите молитви ни запазите прислонени под крилете на невеществената ваша слава, като охранявате нас, които усърдно коленичим и зовем: от бедствията избавете ни, като чиноначалници на горните войнства.

Кондак, глас 2.

Архистратизи Божии, на славата божествена служители, на ангелите воеводи и на човеците наставници, полезното за нас просете и велика милост, като предводители на безплътните.

Във вторник

Тропар на св. Йоан Предтеча, глас 2.

Споменът за праведника е (увенчан) с възхвала, ала за тебе стига и Господното свидетелство, Предтечо, защото ти се яви наистина по-достоен за чест и от пророците, понеже се удостои и да кръстиш в речните струи Проповядвания; затова и като пострада за истината с радост, ти и на заключените в ада донесе благовестието за Бога, Който се яви на света, Който взема греховете на света и ни дарява велика милост.

Кондак, глас 2.

Пророче Божий и Предтечо на благодатта, като намерихме главата ти в земята, като свещена роза, ние непрестанно се сдобиваме с изцеления, защото ти отново, както и преди, проповядваш покаяние на тоя свят.

В сряда и петък

Тропар на Кръста, глас 1.

Спаси, Господи, Твоя народ и благослови Твоето наследие, като даряваш на православните християни победи над враговете и с Твоя Кръст запазваш Твоето общество
.

Кондак на Кръста, глас 4.

Христе Боже, Който доброволно се издигна върху Кръста, дай на едноименното Твое ново общество Твоите милости — развесели чрез силата Си православните християни, като им даваш победи над противниците, за да им бъде помощта Ти охрана на мира и победа несломима.

В четвъртък

Тропар на св. апостоли, глас 3.

Свети апостоли, молете милостивия Бог да даде на душите ни прошка на греховете.

Тропар на свети Николай, глас 4.

Пример за вяра, икона на кротостта и учител на въздържание те яви на паството ти Този, Който е Истината на (всяко) нещо. Затова чрез смирението си ти придоби високи (добродетели) и чрез бедността си — богатства (духовни), отче свещеноначалниче Николае: моли Христа Бога да се спасят душите ни.

Кондак на апостолите, глас 2.

Твърдите проповедници на Бога, върховните Твои ученици Ти, Господи, засели всред наслажденията на Твоите блага и в покой, защото техните болки и смърт ти прие повече от всяко всеплодие, Ти, Който единствен познаваш сърдечните тайни.

Кондак на светител Николай, глас 3.

В Мира ти, светителю, ти се яви свещенодетел, защото като изпълни Христовото Евангелие, за твоя народ ти положи душата си и спаси невинните от смърт, затова и получи освещение като велик тайноведец на Божията благодат.

В събота

Тропар на всички светии, глас 2.

Апостоли, мъченици и пророци, светители, преподобни и праведници — вие добре завършихте подвига си и вярата опазихте, затова имате дръзновение пред Спасителя: молете Го като Благ за нас, молим ви се, да се спасят душите ни!

Заупокоен тропар, глас 2.

Помени, Господи, като благ Твоите раби и прости им всичко, каквото са съгрешили през живота си, защото никой, освен Теб, не е без грях, но Ти можеш и на преминалите отвъд покой да дариш.

Тропар, глас 8.

С предълбока мъдрост и човеколюбие Ти, едничък Създателю, всичко устройваш и полезното на всички Ти даваш — упокой, Господи, душите на Твоите раби, защото те възложиха надеждата си на Тебе, нашия Творец и Създател и Бог.

Слава на Отца и Сина и Светия Дух, и сега и винаги и во веки веков, амин.

Тебе имаме и за крепост и за пристанище, и за благоугодна молитвеница пред Бога, Когото ти, Богородице безневестна, си родила за спасение на верните.

Кондак, глас 8.

Със светиите упокой, Христе, душите на Твоите раби там, гдето няма нито болка, ни печал, нито въздишка, но живот без край.

Кондак на мъчениците, глас 8.

Като първи плодове на естеството, о Насадителю на създанието, вселената Ти принася, Господи, богоносните мъченици: по техните молитви утвърди в дълбок мир Твоята Църква, по молитвите на Богородица запази Твоето общество, Многомилостивий!

�	 Жительство, πολίτευμα.  Ако изходим от църковнославянския текст, „Твое жительство“ може да се разбира и тъй: живеещите в Тебе, живеещите в Твое име. — Б. пр.





